ДРУШТВО ЗА РЕОСИГУРАЊЕ П Р Е Д Л О Г

**„ДУНАВ-РЕ“ а.д.о.**

- Скупштина Друштва -

**З А П И С Н И К**

Са 91. ванредне седнице Скупштине Друштва, одржане дана 21.03.2016. године, у пословним просторијама Друштва, Београд, Кнез Михаилова бр.6/II, сала за састанке.

Седница је почела у 13,00 часова.

Помоћник генералног директора за људске ресурсе и правна питања, Бојан Маричић је информисао присутне да је листа акционара за ову седницу утврђена на основу Јединствене евиденције акционара Централног регистра, на дан 29.02.2016. године.

Седници су присуствовали пуномоћници следећих акционара:

Компанија Дунав осигурање а.д.о.- 75.126 гласова - пуномоћник Бојан Миладиновић,

Сава осигурање а.д.о.- 2.731 глас - пуномоћник Драган Новаковић, АМС Осигурање а.д.о.- 353 гласа, пуномоћник Маша Божић.

Поред наведених пуномоћника акционара, седници су присуствовали и запослени у Друштву: Бојан Маричић, помоћник генералног директора за људске ресурсе и правна питања и Ивана Медић, асистент Управе.

Пре преласка на дневни ред, Бојан Миладиновић је констатовао, у складу са чланом 9. Пословника о раду Скупштине, да су седници присутни представници стручних служби који су задужени за бројање гласова-Бојан Маричић и за вођење записника, Ивана Медић. Затим је Бојан Маричић саопштиo податак да од укупно 81.083 гласа , седници Скупштине присуствују представници акционара који располажу са 78.210 гласова што представља 96,46% од укупног броја гласова те да су испуњени услови за одржавање седнице и доношење пуноважних одлука.

Затим се прешло на избор председника Скупштине.

1. **Избор председника Скупштине**

У уводном излагању, Бојан Маричић је истакао да свако од присутних пуномоћника акционара може да предложи кандидата за председника, а да је у досадашњој пракси за председникa Скупштине предлаган пуномоћник акционара са највећим бројем гласова.

Присутни пуномоћници акционара били су сагласни са датом напоменом, тако да је као једини кандидат за прeдседника Скупштине предложен Бојан Миладиновић, пуномоћник Компаније Дунав осигурање.

Како није било пријављених за дискусију, прешло се на јавно гласање, дизањем руке, па је тако Скупштина, на основу члана 27. Статута Друштва, са 78.210 гласова „за“, без гласова „против“ и „уздржаних“, донела

О Д Л У К У

о избору председника Скупштине

1. За председника 91. ванредне седнице Скупштине Друштва бира се Бојан Миладиновић, представник акционара Компaније Дунав осигурање а.д.о.
2. Изабрани председник ће председавати 91. седницом Скупштине акционара и у име Скупштине потписати донете акте.

Након избора, председник је преузео руковођење седницом Скупштине и предложио Дневни ред за ову седницу.

С обзиром да није било предлога за измену и допуну предложеног Дневног реда, пуномоћници су једногласно прихватили да се на овој седници размотри следећи:

ДНЕВНИ РЕД

1. Избор председника Скупштине
2. Разматрање и усвајање Записника са поновљене 90. ванредне седнице Скупштине
3. Предлог Одлуке о изменама и допунама Статута Друштва
4. Разно

**2.Разматрање и усвајање Записника са поновљене 90. ванредне седнице Скупштине**

Пошто присутни акционари нису имали примедбе на предложени текст Записника са поновљене 90. ванредне седнице Скупштине, то је на основу чл. 29. Пословника о раду, са 77.857 гласова „за“, без гласова „против“ и „уздржаних“, Скупштина донела

О Д Л У К У

1. Усваја се, без примедаба, Записник са поновљене 90. ванредне седнице Скупштине одржане дана 14.01.2016. године у тексту који је достављен у материјалу за седницу.
2. Текст усвојеног Записника чини саставни део ове Одлуке.

**3. Предлог Одлуке о изменама и допунама Статута Друштва**

Известилац по овој тачки је Бојан Маричић, који је присутне упознао са предлогом Одлуке о изменама и допунама Статута Друштва, које је Друштво направило у складу са инструкцијама добијеним од Народне банке Србије а у вези усклађивања са одредбама новог Закона о осигурању. Друштво је 17.02.2016., добило Допис од Народне банке Србије, под бројем УНФИ II 285/2/16, у коме је Народна банка Србије дала сагласност за усвајање Одлуке о изменама и допунама Статута, као и Правилника о систематизацији и организацији послова Друштва и Правилника о поверавању послова трећим лицима.

Након тога, Бојан Маричић је присутне још једном подсетио на измене у тексту Статута, које су и достављене у материјалу за седницу.

На основу члана 247. став 1. и члана 329. став 1. тачка 1. Закона о привредним друштвима (,,Службени гласник РС“, бр. 36/11 и 99/11), а у складу са чланом 52. став 1. тачка 1. и чланом 267. и 268. Закона о осигурању („Службени гласник РС“, бр, 139/14) и чланом 31. став 1. тачка 2. Статута Друштва за реосигурање „Дунав Ре“ а.д.о. од 29.11.2006. године, године (пречишћен текст од 06.04.2015. године), Скупштина Друштва на 91. ванредној седници, одржаној дана 21.03.2016. године, доноси

**О Д Л У К У**

**О ИЗМЕНАМА И ДОПУНАМА СТАТУТА "ДУНАВ РЕ”. а.д.о.**

Члан 1.

Ради усагкашавања одредби Статута Друштва са одредбама Закона о осигурању („Службени гласник РС“, бр, 139/14)врше се измене и допуне Статута Друштва за реосигурање "Дунав Ре”. а.д.о. од 29. новембра 2006. године (пречишћен текст од 06.04.2015. године – у даљем тексту: Статут), како следи.

Члан 2.

У члану 1., став 2. реч „отворено“ замењује се речју: **„јавно“**.

Члан 3.

У члану 4. став 2., реч „Директора“, замењује се речју ***„Друштва“***

Члан 4.

Члан 7-а мења се и гласи:

***„Члан 7-а***

***Друштво за реосигурање “Дунав Ре“ а.д.о. је контролисано друштво и са контролним Друштвом је повезано путем већинског учешћа у основном капиталу Друштва.***

***Контролно Друштво остварује своја управљачка права, сразмерно свом учешћу у капиталу Друштва, а узајамна права и обавезе, уређују се у складу са законом и овим статутом.***

***Контролно друштво се стара о:***

* ***остваривању функција од заједничког интереса за контролно и контролисано друштво,***
* ***обезбеђењу јединствене пословне и развојне политике,***
* ***реализацији усвојених планова и одлука од заједничког интереса,***
* ***обезбеђењу решавања спорних питања између контролног и контролисаног друштва, као и између контролисаних друштава, у циљу јединственог понашања и спровођења усвојене пословне политике,***
* ***обављању и других послова од заједничког интереса“.***

Члан 5.

У члану 23. став 2. речи „Друштво има генералног директора.“ се замењују речима: **„Управљање Друштвом се организује као дводомно“**.

Члан 6.

Члан 24. мења се и гласи:

***„Члан 24.***

***Надзорни одбор и Извршни одбор чине Управу Друштва.***

***Друштво је дужно да Народну банку Србије обавести о именовању, односно разрешењу члана управе у року од 8 (осам) дана од дана именовања, односно разрешења.“***

Члан 7.

Члан 25. мења се и гласи:

***„Члан 25.***

***Скупштину Друштва за реосигурање „Дунав Ре“ а.д.о., чине сви акционари Друштва (у даљем тексту: акционари).***

***Право гласа акционари остварују непосредно или преко својих представника.***

***Акционари могу да гласају писаним путем без присуства седници, уз оверу свог потписа на формулару за гласање у складу са законом којим се уређује овера потписа.***

***Број гласова сваког акционара у Скупштини одређује се бројем акција Друштва тако што једна акција даје право на један глас у Скупштини.“***

Члан 8.

У члану 31. тачка 2. мења се и гласи:

***„2) утврђивању дугорочног плана финансијске консолидације“***

Тачка 13. мења се и гаси:

***„13) усвајању извештаја о спровођењу политике саосигурања и реосигурања“***

Члан 9.

Члан 32. мења се и гласи:

***„Члан 32.***

***Извршни одбор Друштва има 3 (три) члана укључујући и председника.***

***Председника и чланове Извршног одбора именује и разрешава Надзорни одбор Друштва.***

***Предлог кандидата за члана Извршног одбора може поднети сваки члан Надзорног одбора, који и утврђује предлог одлуке за именовање члана Извршног одбора.***

***Чланови Извршног одбора не могу имати заменике.***

***Права, обавезе и одговорности председника и чланова Извршног одбора утврђују се Уговором о раду закљученим са Надзорним одбором Друштва.***

Члан 10.

Члан 33. мења се и гласи:

***„Члан 33.***

***Извршни одбор Друштва:***

1. ***обезбеђује законитост рада Друштва;***
2. ***одговара за тачност пословних књига и финансијских извештаја Друштва;***
3. ***примењује пословне циљеве и пословну стратегију Друштва на начин утврђен пословним планом и даје смернице за ново пословно планирање;***
4. ***доноси акте пословне политике Друштва;***
5. ***одлучује о инвестиционој политици, као и о задуживању Друштва у границама које утврди Надзорни одбор, у складу са прописима;***
6. ***спроводи систем интерних контрола и стратегије за управљање ризицима;***
7. ***усваја процедуре за идентификовање, мерење, праћење, процену и управљање ризицима, анализира ефикасност њихове примене и о томе извештава Надзорни одбор***
8. ***усваја и спроводи процедуре за решавање одштетних захтева;***
9. ***обезбеђује сигурност и редовно праћење информационог система Друштва;***
10. ***доноси Правилник о унутрашњој организацији и систематизацији послова у Друштву и остале опште акте Друштва;***
11. ***утврђује политику зарада и одлучује о правима и обавезама запослених;***
12. ***обавештава Надзорни одбор о поступањима која нису усклађена с прописима и другим актима Друштва;***
13. ***подноси Надзорном одбору тромесечне извештаје и годишњи извештај о пословању, као ифинансијске извештаје Друштва;***
14. ***доставља Надзорном одбору мишљење поводом налаза Народне банке Србије и других надзорних и инспекцијских органа у поступку надзора и контроле над обављањем делатности Друштва;***
15. ***подноси Надзорном одбору најмање једном годишње извештај о управљању ризицима;***
16. ***подноси Надзорном одбору најмање једном годишње извештај о функционисању система интерних контрола;***
17. ***извештава Надзорни одбор о пословима и пословним догађајима који су у току или су очекивани, а који би могли бити од већег значаја за пословање и ликвидност Друштва, као и на рентабилност његовог пословања, увек када такве околности наступе или се очекује да ће наступити;***
18. ***спроводи одлуке Скупштине и Надзорног одбора;***
19. ***обавља и друге послове у складу са законом, овим Статутом, одлукама Скупштине и одлукама Надзорног одбора и другим општим актима Друштва;“***

Члан 11.

У члану 33-а, на крају става 1. додају се речи: **„уз поновну, претходну сагласност Народне банке Србије.“**

Став 7., се брише.

Члан 33-а постаје нови члан 34.

Члан 12.

Постојећи члан 34. се брише.

Члан 13.

Назив Поглавља XI се мења и гласи: ***„XI ПРЕДСЕДНИК ИЗВРШНОГ ОДБОРА“***

Члан 14.

Члан 35. мења се и гласи:

***„Члан 35***

***Председник Извршног одбора представља и заступа Друштво.***

***При закључивању правних послова и предузимању правних радњи из свог делокруга, председник Извршног одбора дужан је да обезбеди потпис једног члана Извршног одбора.“***

Члан 15.

Члан 36. мења се и гласи:

***„Члан 36***

***Председник Извршног одбора има права и обавезе утврђене законом, овим Статутом, Пословником о раду Извршног одбора, другим општим актима Друштва и одлукама органа друштва.“***

Члан 16.

Члан 37. мења се и гласи:

***„Члан 37***

***Предсеник Извршног одбора:***

1. ***организује и усклађује процесе рада и пословања Друштва,***
2. ***заступа и потписује Друштво уз супотпис једног члана Извршног одбора***
3. ***сазива седнице Извршног одбора, председдава седницама и предлаже дневни ред***
4. ***стара се о извршењу одлука Скупштине и Надзорног одбора,***
5. ***обезбеђује израду тромесечних извештаја и годишњег извештаја о пословању, као и финансијских извештаја Друштва,***
6. ***стара се о извршењу правноснажних судских одлука,***
7. ***обавља и друге послове утврђене законом, овим Статутом и другим општим актима.“***

Члан 17.

У члану 38. став 2. мења се и гласи:

***„Надзорни одбор чине два представника акционара са контролним учешћем и један независни члан Надзорног одбора.“***

Члан 18.

У члану 39., на крају става 1. додају се речи: **„уз поновну, претходну сагласност Народне банке Србије.“**

Члан 19.

Члан 42. се мења и гласи:

***„Члан 42.***

***Надзорни одбор Друштва:***

1. ***утврђује пословне циљеве, пословну стратегију и годишњи План пословања Друштва и надзире њихово остваривање;***
2. ***именује и разрешава председника и чланове Извршног одбора;***
3. ***именује и разрешава овлашћеног актуара;***
4. ***надзире рад чланова Извршног одбора и разматра извештаје Извршног одбора***;
5. ***утврђује износе до којих Извршни одбор Друштва може одлучивати о инвестирању средставаи задуживању Друштва и даје сагласност за инвестирање и задуживање Друштва преко тих износа;***
6. ***утврђује износе до којих Извршни одбор Друштва може одлучивати о отпису ненаплативих потраживања, отуђењу, оптерећењу и стицању непокретност, набавкама производа и услуга и одобравању средстава за маркетиншке услуге, спонзорства и донаторства и одлучује преко тих износа;***
7. ***установљава рачуноводствене политике Друштва и изјашњава се о актима пословне политике;***
8. ***разматра и даје мишљење са образложењем на финансијске извештаје, годишњи извештај о пословању и извештај о спровођењу политике саосигурања и реосигурања са мишљењем овлашћеног актуара и подноси их Скупштини на усвајање***
9. ***даје и опозива прокуру;***
10. ***сазива седнице Скупштине, утврђује предлог дневног реда***;
11. ***издаје одобрене акције, ако је на то овлашћен одлуком Скупштине;***
12. ***утврђује емисиону цену акција и других хартија од вредности, у складу са законом;***
13. ***утврђује тржишну вредност акција, у складу са законом;***
14. ***доноси одлуку о стицању сопствених акција, у складу са законом;***
15. ***доноси одлуку о расподели међудивиденди акционарима, у случају предвиђеном у закону;***
16. ***одлучује о накнадама чланова Извршног одбора и изјашњава се о политици зарада и осталих примања;***
17. ***даје сагласност члановима Извршног одбора за предузимање послова или радњи у складу са законом, Статутом, одлуком Скупштине и одлуком Надзорног одбора;***
18. ***успоставља систем интерних контрола и утврђује стратегије за управљање ризицима;***
19. ***разматра најмање једном годишње извештај о управљању ризицима у Друштву;***
20. ***разматра најмање једном годишње извештај о функционисању система интерних контрола у Друштву;***
21. ***бира и разрешава председника и чланове Комисије за ревизију и одређује накнаду за њихов рад***
22. ***доноси Правилник о раду интерне ревизије;***
23. ***усваја програм и план интерне ревизије;***
24. ***именује и разрешава интерног ревизора Друштва;***
25. ***разматра тромесечне и годишњи извештаје интерне ревизије;***
26. ***обезбеђује да правни послови закључени са акционарима, повезаним лицима и другим лицима која имају дужност према друштву, не буду неповољнији по Друштво од истих послова закључених по тржишним условима;***
27. ***предлаже Скупштини избор друштва за ревизију и разматра извештаје ревизора о обављеној ревизији финансијских извештаја;***
28. ***обавештава Народну банку Србије и друге надлежне органе о утврђеним неправилностима;***
29. ***разматра налазе Народне банке Србије и других надзорних и инспекцијских органа у поступку надзора и контроле над обављањем делатности реосигурања Друштва;***
30. ***доставља Народној банци Србије предлоге одлука о именовању чланова Надзорног одбора и Извршног одбора, ради добијања сагласности;***
31. ***одлучује о оснивању других правних лица;***
32. ***предлаже именовање представника Друштва у органима управљања других привредних*** ***друштава, банака, удружења и других организација, у којима је Друштво акционар, односно члан;***
33. ***доноси програм санације и програм мера за покриће губитака Друштва;***
34. ***доноси Kодекс корпоративног управљања;***
35. ***доноси Пословник о свом раду;***
36. ***подноси извештај о раду Скупштини, у складу са законом и овим Статутом;***
37. ***именује по потреби секретара Друштва, утврђује висину зараде, односно накнаде за рад и друга права;***
38. ***обавља друге послове у складу са законом, Статутом Друштва и одлукама Скупштине.***

***Надзорни одбор је одговоран за успостављање система управљања ризицима у Друштву и за надзор над тим системом, а дужан је и да обезбеди да Извршни одбор Друштва идентификује ризике којима је Друштв изложено, као и да контролу тих ризика врши у складу са одобреним стратегијама и процедурама.“***

Члан 20.

После члана 42 додаје се нови члан 42-a, који гласи:

***„Члан 42-a***

***Надзорни одбор на редовној седници Скупштине писаним путем извештава о:***

1. ***рачуноводственој пракси и пракси финансијског извештавања Друштва;***
2. ***усклађености пословања Друштва са законом и другим прописима;***
3. ***квалификованости и независности екстерног ревизора у односу на Друштво,***
4. ***свим зарадама, накнадама и другим примањима чланова Надзорног одбора и Извршног одбора***
5. ***свим уговорима између Друштва и чланова Надзорног одбора и Извршног одбора, као и лицима која су повезана са њима у смислу закона, чија је последица имовинска корист за ова лица, са предлогом Надзорног одбора о зарадама, накнадама и другој имовинској користи тих лица за наредну годину.“***

Члан 21.

У члану 43. додају се нови став 1. и став 2. који гласе:

***„Седнице Надзорног одбора одржавају се најмање једном у три месеца.***

***Надзорни одбор обавештава Народну банку Србије о датуму о датуму одржавања и дневном реду своје седнице у року предвиђеном за обавештавање чланова Надзорног одбора.“***

Постојећи став 1. и став 2. постају став 3. и став 4.

Члан 22.

У члану 50., став 1. мења се и гласи:

***„Друштво представља и заступа Председник Извршног одбора.“***

Члан 23.

У члану 51., став 1. до став 4., речи *„Генерални директор“* замењују се речима ***„Председник Извршног одбора“.***

У ставу 2. , речи *„извршни директор“*, замењују се речима: ***„члан Извршног одбора“***.

Члан 24.

Члан 60. се мања и гласи:

***„Члан 60.***

***Друштво је дужно да води пословне књиге и да саставља финансијске извештаје и годишњи извештај о пословању у складу са законом и другим прописима којима се уређују контни оквир за друштво за осигурање и обрасци финансијских извештаја и извештаја за статистичке потребе.***

***Друштво доноси рачуноводствене политике и правилник којим уређује рачуноводство и доставља их Народној банци Србије у року од 8 (осам) дана од дана њиховог усвајања.“***

Члан 25.

У члану 72. речи „Генерални директор“ се бришу.

Члан 26.

Остале одредбе Статута Друштва од 29. новембра 2006. године остају непромењене.

Задужује се законски заступник Друштва да сачини пречишћени текст Статута.

Члан 27.

Ове измене Статута ступају на снагу осмог дана од дана објављивања на интернет страници или огласној табли Друштва, а примењује се од дана пријема решења Народне банке Србије о усклађености са Законом о осигурању.

О б р а з л о ж е њ е

Предложена Измена Статута Друштва омогћава усклађивање организације и пословања Друштва за реосигурање „Дунав Ре“ а.д.о. са новим Законом о осигурању („Службени гласник РС“, бр. 139/14 и 99/11), који је почeo да се примењује од 27. јуна 2015. године.

У складу са *Одељком 6* – *Организација и начин управљања акционарским друштвом за осигурање*, новог Закона о осигурању, овим изменама Статута извршено је одређивање органа друштва и њиховог делокруга, ближе уређивање начина именовања чланова тих органа, као и начина њиховог одлучивања.

На основу свега напред изнетог, донета је Одлука о изменама и допунама Статута Друштва, као у диспозитиву.

**4.Разно**

Није било предлога.

Седница је завршена у 13,25 часова.

Записник саставила Председник Скупштине

Ивана Медић Бојан Миладиновић